[pic] | EUROPA-KOMMISSIONEN |

Bruxelles, den 3.5.2010

KOM(2010)195 endelig

2010/0104 (NLE)

Forslag til

RÅDETS AFGØRELSE

af […]

om anvendelse af midler frigjort fra projekter under 9. og tidligere EUF for at afhjælpe behovene hos de mest sårbare befolkningsgrupper i Sudan

BEGRUNDELSE

Sudans regering har besluttet, at den ikke vil ratificere den reviderede Cotonou-aftale. Undladelsen af at ratificere aftalen skyldes artikel 11, stk. 6, hvor parterne til Cotonou-aftalen indvilger i at "tage skridt til at ratificere og implementere Rom-statutten og dermed forbundne instrumenter". I marts 2009 udstedte Den Internationale Straffedomstol en arrestordre mod Sudans præsident Omar al-Bashir for to anklagepunkter om krigsforbrydelser og fem anklagepunkter om forbrydelser mod menneskeheden.

Som følge af den manglende ratifikation kan Sudan ikke få adgang til de midler, der ellers ville være til rådighed under det nationale vejledende program under 10. EUF, dvs. et beløb på 297 mio. EUR fordelt på 258 mio. EUR i programmerbare midler (A-bevilling) og 39 mio. EUR til uforudsete behov (B-bevilling), som nu forbliver i 10. EUF som reserve.

Den Europæiske Union er imidlertid enig i, at den aktuelle politiske situation i Sudan samt den humanitære krise både i Darfur, i det sydlige Sudan og i overgangsområderne kræver en massiv indsats fra EU's side, herunder vital bistand til den sudanske befolkning. Med valg i april 2010 og en folkeafstemning om løsrivelse for det sydlige Sudan i januar 2011 skal Den Europæiske Union gøre en stor indsats fungere som en drivkraft for fred og stabilitet i Sudan, herunder det sydlige Sudan og Darfur, og for at fremme den demokratiske proces i hele landet. Det hul, der opstår på grund af de manglende midler fra 10. EUF, vil i alvorlig grad begrænse EU's mulighed for at hjælpe befolkningen og støtte stabiliseringen af landet, hvilket vil kunne få konsekvenser for regionen som helhed. Medlemsstaterne har derfor anmodet Kommissionen om at finde innovative løsninger for at kanalisere midler til den sudanske befolkning.

Europa-Kommissionen foreslår derfor, at en del af de midler, der er frigjort fra andre lande eller regioner under 9. og tidligere EUF, anvendes til dette formål. De samlede frigjorte midler udgør i øjeblikket 186,67 mio. EUR. Det var oprindeligt planen at anmode om, at midlerne anvendes i forbindelse med Kommissionens forslag af 2010 om Rådets resultatundersøgelse vedrørende 10. EUF[1]. Artikel 1, stk. 4, i den interne aftale vedrørende 10. EUF udelukker imidlertid ikke, at midler frigjort under 9. og tidligere EUF kan anvendes på et hvilken som helst tidspunkt, hvis Rådet beslutter dette ved enstemmighed på forslag fra Kommissionen. En sådan afgørelse vil være en undtagelse fra den såkaldte udløbsklausul (sunset clause), der er fastsat i denne artikel, da der vil blive anvendt midler fra tidligere EUF. Midlerne tildeles på basis af en behovsvurdering, der foretages i samarbejde med EU-medlemsstaterne i Sudan, samt Europa-Kommissionens efterfølgende finansieringsafgørelse.

Efter drøftelser med medlemsstaterne ved mødet i AVS-gruppen i januar og februar 2010 fremlægger Kommissionen derfor vedlagte forslag til Rådets afgørelse om tildeling af 150 mio. EUR af de midler, der er frigjort fra projekter under 9. og tidligere EUF, for at afhjælpe behovene hos de mest sårbare befolkningsgrupper i Sudan.

2010/0104 (NLE)

Forslag til

RÅDETS AFGØRELSE

af […]

om anvendelse af midler frigjort fra projekter under 9. og tidligere EUF for at afhjælpe behovene hos de mest sårbare befolkningsgrupper i Sudan

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions Funktionsmåde,

under henvisning til forslag fra Kommissionen,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS/EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del[2] finder anvendelse, særlig artikel 1, stk. 4, og artikel 6, og

ud fra følgende betragtninger:

1. Sudans regering har besluttet, at den ikke vil ratificere den reviderede Cotonou-aftale, og får hermed ikke adgang til det nationale vejledende program i 10. EUF med et samlet beløb på 294,9 mio. EUR, som nu forbliver i 10. EUF;

2. Den aktuelle politiske situation i Sudan samt den humanitære krise både i Darfur, det sydlige Sudan og overgangsområderne kræver en massiv indsats fra EU's side, herunder vital bistand til den sudanske befolkning. Det hul, der opstår som følge af, at midlerne fra 10. EUF ikke er til rådighed, vil i alvorlig grad begrænse EU's mulighed for at hjælpe befolkningen og støtte stabiliseringen af landet, hvilket vil kunne få konsekvenser for regionen som helhed;

(3) For at udfylde dette finansieringshul bør der anvendes midler, der er frigjort under 9. og tidligere EUF;

(4) Midlerne bør anvendes til at afhjælpe behovet hos de mest sårbare befolkningsgrupper i Sudan, især i de krigsramte områder, bl.a. i det sydlige Sudan og i Darfur. De tildeles på basis af en finansieringsafgørelse, der skal vedtages af Kommissionen; der bør også tages højde for udgifter til støtteforanstaltninger;

(5) Midlerne bør fordeles via centraliseret og fælles forvaltning og af forenklingshensyn efter gennemførelsesbestemmelserne for 10. EUF -

VEDTAGET DENNE AFGØRELSE

Arti kel 1

1) Et beløb på 150 mio. EUR fra midler, der er frigjort fra projekter under 9. EUF og tidligere EUF, tildeles for at afhjælpe behov hos de mest sårbare befolkningsgrupper i Sudan. 2 % af dette beløb afsættes til støtteudgifter.

2) Midlerne anvendes via centraliseret og fælles forvaltning efter de regler og procedurer, der gælder for 10. EUF.

3) Denne afgørelse træder i kraft den XXXX.

Udfærdiget i Bruxelles, […]

På Rådets vegne

Formand

[1] I overensstemmelse med artikel 1, stk. 10 i den interne aftale om 10. EUF " skal Rådet sammen med AVS-landene foretage en resultatundersøgelse(…). Undersøgelsen foretages på grundlag af et forslag fra Kommissionen i 2010. Denne resultatundersøgelse skal danne grundlag for en afgørelse om, hvilke midler der skal anvendes til finansielt samarbejde efter 2013 ".

[2] EUT L 247 af 9.9.2006, s. 32.